b'\n_START_ARTICLE_\nNovi svet (Klodi\xc4\x8d)\n_START_SECTION_\n1. dejanje\n_START_PARAGRAPH_\nPeter in Mica se imata rada, a o\xc4\x8de Podkuknik da nekaj samo na zemljo in pravi, da njegova h\xc4\x8di ne bo \xc5\xa1la na rokodelsko bera\xc4\x8dijo. Peter se odlo\xc4\x8di, da bo \xc5\xa1el v svet, pridno delal in zaslu\xc5\xbeil, potem se bo morda o\xc4\x8de omeh\xc4\x8dal. Mica obljubi, da ga bo \xc4\x8dakala in zaljubljenca se \xc5\xbealostna poslovita. V kr\xc4\x8dmi Podkuknik pripoveduje o \xc4\x8dudesih, ki jih je videl v Gorici, kamor je \xc5\xa1el pogledat v t. i. novi svet. \xc5\xa0e posebej ga je pretresel vlak, sli\xc5\xa1al pa je tudi govorice, da bodo \xc4\x8dez Predel speljali \xc5\xbeeleznico v Trst. Vsi so veseli velike novice, mrtvila bo konec in la\xc5\xbeje bo kaj zaslu\xc5\xbeiti. Le Podkuknik godrnja nad novotarijami, tako da skoraj pride do prepira. Da bi pomiril navzo\xc4\x8de, U\xc4\x8ditelj zapoje pesem, ki govori o lepotah njihove doline, ki jo Zdravnik spremlja s cini\xc4\x8dnimi pripombami. Vsi postanejo dobre volje in slo\xc5\xbeni. Njihovi dolini manjka samo \xc5\xa1e \xc5\xbeelezna cesta, pa ji ne bo enake dale\xc4\x8d naokoli.\n_START_SECTION_\n2. dejanje\n_START_PARAGRAPH_\nPodkuknik zve od h\xc4\x8derke, da se Peter odpravlja v tujino. To mu je v\xc5\xa1e\xc4\x8d, saj ra\xc4\x8duna na to, da bo ta \xc4\x8das Mica \xc5\xbee pozabila na Petra in se raje zaljubila v Podkrnikovega Janeza. Ko pa Mica pove, da ostane raje samska kot brez Petra, se o\xc4\x8de zamisli. \xc4\x8ce bo res \xc5\xbeelenica, bo Peter lahko dobro zaslu\xc5\xbeil, ker je \xc5\xbee po naravi zelo priden. In v Gorici je videl, da rokodelce \xc5\xa1e kar cenijo. Peter se je med potjo ustavil v kr\xc4\x8dmi, kamor sta pri\xc5\xa1la tudi Anton in Miroslav. Ta sebe in brata izda za in\xc5\xbeenirja, ki merita dolino za \xc5\xbeeleznico. Petra vpra\xc5\xa1ata, zakaj sploh gre od doma, saj bo kmalu doma dovolj zaslu\xc5\xbeka za pridne kova\xc4\x8de, ki bodo pomagali graditi \xc5\xbeeleznico. Petra prepri\xc4\x8data, naj gre po tovari\xc5\xa1e kova\xc4\x8de, da se domenijo o skupnem delu. Ko Peter odide Miroslav zaskrbljenemu Antonu razlo\xc5\xbei svoj na\xc4\x8drt. Ker sta brez denarja, bosta od kova\xc4\x8dev pobrala po petaka kot aro za bodo\xc4\x8de delo. Iz Celovca, kamor so jima star\xc5\xa1i poslali denar, pa jim bosta povrnila. Poleg tega pa mu je peter v\xc5\xa1e\xc4\x8d in ker je od Anice zvedel zakaj gre v svet, bi mu rad pomagal. Antonu vsa stvar ni po volji, a prepusti odgovornost pametnej\xc5\xa1emu in \xc5\xbeivahnej\xc5\xa1emu bratu. Ta na\xc4\x8drt gladko izpelje in se z vsemi dogovori za delo. Petra postavi za preddelavca, s svojimi razumnimi sodbami o \xc5\xbeeleznici, pa prepri\xc4\x8da celo Podkrnika. Vsi se \xc5\xbee vidijo bogati in se veselijo \xc5\xbeivljenja, ki bo pri\xc5\xa1lo v dolino. Kon\xc4\x8dno Miroslav pri Podkukniku celo zasnubi Mico v Petrovem imenu. Ker njegovi pro\xc5\xa1nji vsi pritegnejo, je kmet v precepu. Vse povabi zve\xc4\x8der na ve\xc4\x8derjo, do takrat pa bo ponudbo v miru premisli.\n_START_SECTION_\n3. dejanje\n_START_PARAGRAPH_\nPodkuknik Mici oznani, da ji Petra ne bo branil in ona je zaradi tega presre\xc4\x8dna,saj je bila prepri\xc4\x8dana, da je Peter \xc5\xbee dale\xc4\x8d. \xc5\xa0e bolj sre\xc4\x8dna je, ko pride Peter sam in ji pove, da bo ostal doma in da je njuna zdru\xc5\xbeitev blizu. Za\xc4\x8dnejo prihajati tudi drugi. Zdravnik pripelje sabo in\xc5\xbeenirja Nacestnika. Ta pa ima slabo novico. Zbranim pove, da so ogoljufani, da sta bila Miroslav in Anton le dva potepuha, ki sta \xc5\xbee pobegnila z njihovim denarjem. Vro\xc4\x8dekrvni kova\xc4\x8di ju ho\xc4\x8dejo uloviti, ko se nenadoma potepuha sama pojavita in Nacestnik v njiju ves presene\xc4\x8den spozna svoje dva ne\xc4\x8daka. Fanta se kova\xc4\x8dem opravi\xc4\x8dita in jim vrneta denar, oni pa prosijo in\xc5\xbeenirja, naj jima odpusti. Nacestnik se pusti omeh\xc4\x8dati, predvsem pa zbrane razveseli z novico, da \xc5\xbeeleznica bo! Prav danes je dobil z Dunaja ukaz, naj takoj za\xc4\x8dne z meritvami. Sre\xc4\x8da Petra in Mice je re\xc5\xa1ena in Peter vse navzo\xc4\x8de povabi v svate \xc4\x8dez mesec dni.'